Diari Oficial de la Generalitat Valenciana


Sumari del DOGV 5519, del 24-05-2007 (2007/6670)

ORDE de 27 d'abril de 2007, de la Conselleria d'Empresa, Universitat i Ciència, per la qual es regulen les ajudes relatives al Programa de Foment de la Cooperació Empresarial en el Comerç per a l'exercici 2007.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5519

Data del DOGV
:   24-05-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/6670


Data del document
:   27-04-2007

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * promoció del comerç
    * suport econòmic
    * ajuda a la comercialització
    * manifestació comercial
    * ajuda pública

ORDE de 27 d'abril de 2007, de la Conselleria d'Empresa, Universitat i Ciència, per la qual es regulen les ajudes relatives al Programa de Foment de la Cooperació Empresarial en el Comerç per a l'exercici 2007. [2007/6670]  
El comerç és una activitat viva i intensament relacionada amb les persones, per la seua condició de servici de naturalesa eminentment social, i com a tal sotmesa a contínues transformacions en el seu desenvolupament. Les relacions interpersonals que s'hi produïxen fan que esta activitat siga més sensible a les transformacions en l'entorn, així com en els hàbits de la conducta dels individus; canvis que es fan molt més ràpids amb la universalitat que els actuals mitjans tecnològics introduïxen en aquella relació, accentuats hui pels factors determinants de la nova economia com ara la globalització dels mercats, l'evolució de les tecnologies de la informació, la reducció de costos de comunicació i transports, la internacionalització financera i l'eclosió del comerç electrònic.  
Una de les característiques més rellevants de l'estructura comercial de la Comunitat Valenciana és la presència d'un dens teixit d'empreses de dimensió molt reduïda, moltes d'estes de caràcter familiar. Este teixit empresarial desenvolupa una missió complexa ja que, a més de les funcions estrictament comercials, afig altres valors de vertebració social per la seua relació directa amb el consumidor i per l'arrelament al territori que aporten al seu entorn urbà. Tot això justifica àmpliament la política que la Generalitat desenvolupa a través d'incentius capaços d'estimular l'evolució del comerç, des dels formats més tradicionals a les fórmules més avançades quant a competitivitat.  
L'ordenació del comerç té molt en compte el fenomen de la cooperació entre els distints agents que intervenen en l'exercici de l'activitat: associacions locals, organitzacions professionals, cambres de comerç, ajuntaments. Hi constituïxen el teixit social d'ajuda i suport que, a través de les seues actuacions en molt diverses direccions, enriquixen i donen vigor a la tasca directa dels comerciants i les empreses de la distribució de la Comunitat Valenciana. La seua comesa els permet accedir a funcions i servicis als quals no poden arribar pels seus mitjans.  
L'associacionisme comercial, sectorial o local, és un valor que irradia els seus efectes sobre el conjunt de les empreses del sector, i molt en particular sobre el comerciant individual. Este fenomen ha aconseguit un elevat grau de desenvolupament a la Comunitat Valenciana, circumstància que l'ha convertit en factor decisiu i àrbitre de la renovació empresarial del comerç valencià. Són agents del canvi: les seues tasques d'informació, estudis, assessorament, formació i difusió de coneixement fomenten la reacció positiva del comerciant davant els canvis del mercat i les novetats tecnològiques que se'ls oferixen.  
D'altra banda, les fires comercials que tenen lloc a la Comunitat Valenciana són un autèntic motor i aparador per a la comercialització de productes dels nostres principals sectors productius, al temps que constituïxen un important element dinamitzador del comerç i de l'economia en general en el seu àmbit d'influència.  
Així, atés que la Llei 8/1986, de 29 de desembre, d'Ordenació del Comerç i Superfícies Comercials, preveu en el capítol I del títol IV l'acció de foment a desenvolupar per la Generalitat, pel que fa a la reforma de les estructures comercials, així com a la necessitat de preparar el nostre sistema distributiu per als reptes que li presentaran els pròxims anys, esta conselleria d'Empresa, Universitat i Ciència ha considerat oportú consolidar i ampliar el marc d'ajudes relatives al foment de la cooperació empresarial en el comerç, a fi que, ateses totes estes circumstàncies, siga capaç d'incentivar la realització de projectes i inversions necessaris per a aconseguir l'increment en l'eficiència i competitivitat del sector.  
S'assenyala que les ajudes que es concedisquen, d'acord amb el que s'ha previst en la present ordre, a les fórmules de comerç associat o integrat amb ànim de lucre i a les empreses públiques o mixtes, ho seran en el marc del Reglament (CE) núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del tractament a les ajudes de minimis (DOCE L 379/5 de 28 de desembre de 2006).  
Per això, i en virtut de les facultats que m'atorguen l'article 35 de la   
Llei 5/1983, de 30 de desembre, de Govern Valencià, i l'article 47 del Text Refós de la Llei d'Hisenda Pública Valenciana,  
ORDENE  
TÍTOL I  
Disposicions generals  
Article 1. Objecte i àmbit  
1. Mitjançant la present orde s'establixen les bases reguladores i s'efectua la convocatòria per a la concessió d'ajudes en matèria de foment de la cooperació empresarial i de promoció de fires comercials de la Comunitat Valenciana per a les accions que s'indicaran, d'acord amb les consignacions pressupostàries que per a l'exercici 2007 establix la Llei de Pressupostos de la Generalitat.  
2. Aprovar les bases per les quals es regirà la convocatòria que es recull en els següent articles.  
3. Les ajudes que s'establixen en la present orde es materialitzaran mitjançant subvencions amb els límits i les condicions que en esta orde s'establixen.  
Article 2. Accions susceptibles de suport  
1. Les ajudes podran anar destinades a finançar les actuacions que s'indicaran en cada tipus de les establides en la present convocatòria.  
2. Les accions previstes en la present orde, per a les quals se sol·licita subvenció, podran desenvolupar-se des de l'1 de gener de 2007.  
3. Es podrà subcontractar l'activitat objecte de la subvenció fins al 100 per cent i en este cas caldrà ajustar-se al que es disposa en l'article 29 de la Llei 38/2003, de 17 de novembre, General de Subvencions.  
4. En el cas d'ajudes a la inversió, el beneficiari haurà de destinar l'ajuda a la finalitat per a la qual es concedix la subvenció durant un període mínim de cinc anys en els termes previstos en l'article 31 de la Llei 38/2003, de 17 de novembre, General de Subvencions.  
5. En tot cas l'import de les ajudes a les fórmules de comerç associat o integrat amb ànim de lucre no podrà fer que l'import total de les ajudes de minimis que hi reba durant un període de tres exercicis fiscals siga superior a 200.000 euros.  
Article 3. Beneficiaris  
Podran ser beneficiaris de les ajudes incloses en la present orde:  
1. Les associacions de comerciants i altres entitats de comerç associat d'àmbit territorial i/o espacial amb personalitat jurídica i independentment de la fórmula jurídica que adopten, per a les accions previstes en el títol II.  
2. Les entitats locals territorials i empreses públiques o mixtes que tinguen implantada una unitat administrativa adscrita a la Xarxa d'Agències per al Foment d'Innovació Comercial (XARXA AFIC), per a les accions previstes en el títol III.  
3. Les institucions firals de la Comunitat Valenciana, les entitats locals territorials i altres entitats públiques o privades sense ànim de lucre que organitzen fires comercials sempre que complisquen els requisits establits en els articles 3 i 7 del Decret 40/1998, de 31 de març, de Govern Valencià, sobre fires comercials de la Comunitat Valenciana, per a les accions previstes en el títol IV.  
Article 4. Presentació de sol·licituds  
1. Les sol·licituds per a l'obtenció de les ajudes regulades en la present orde hauran de dirigir-se a la Direcció General d'Indústria i Comerç i es presentaran en l'imprés normalitzat als corresponents serveis territorials de Comerç, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds hauran d'anar acompanyades, si és el cas, de la declaració responsable de les ajudes de minimis concedides per qualsevol projecte a l'empresa durant els dos exercicis fiscals anteriors i durant l'exercici fiscal actual amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebuda cap.   
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així es considerarà que ha desistit de la seua petició.  
4. El termini de presentació de sol·licituds serà de 20 dies comptats des de l'endemà de la publicació de la present orde en el Diari Oficial de la Comunitat Valenciana.  
Article 5. Resolució de la concessió d'ajudes  
1. La Direcció General d'Indústria i Comerç podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.  
2. La Direcció General d'Indústria i Comerç elevarà la proposta formulada per la Comissió de Suports a la Comercialització al conseller d'Empresa, Universitat i Ciència, que dictarà resolució de concessió de l'ajuda on es fixarà expressament la quantia i s'incorporarà, si és el cas, les condicions, obligacions i determinacions accessòries a què haja d'ajustar-se el beneficiari. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.  
3. Es calcularà la subvenció corresponent d'acord amb el pressupost presentat i susceptible de suport, els percentatges i límits màxims establits en esta orde i en el cas que les disponibilitats pressupostàries foren menors que la suma de les subvencions resultants es realitzarà un prorrateig general entre les sol·licituds.  
4. El termini màxim per a resoldre les sol·licituds que es formulen per a la concessió de les ajudes que s'establixen en la present orde serà de tres mesos, comptats des de la data de la publicació en el Diari Oficial de la Comunitat Valenciana.  
5. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
6. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
7. Les subvencions concedides seran publicades en el Diari Oficial de la Comunitat Valenciana, amb indicació de la convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
8. Les resolucions a què fan referència els paràgrafs anteriors esgoten la via administrativa i contra estes podrà interposar-se recurs de reposició davant l'òrgan que dictà l'acte, en el termini d'un mes comptat des de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.  
Article 6. Resolució d'incidències  
L'òrgan competent per a la concessió de les ajudes previstes en la present orde resoldrà les incidències que es produïsquen amb posterioritat a l'esmentada concessió i en especial els supòsits de:  
Canvis de titularitat.  
Canvis d'ubicació.  
Pròrrogues per a l'execució del projecte i per al compliment de les condicions particulars de la concessió, amb caràcter excepcional.  
Modificacions justificades del projecte inicial.  
Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.  
Article 7. Control de les accions  
1. La Direcció General d'Indústria i Comerç realitzarà el control i seguiment de les accions a través de les comprovacions que considere necessàries.  
2. La Direcció General d'Indústria i Comerç, en els supòsits en què ho estime procedent i en especial quan les actuacions per a les quals es concedisca l'ajuda consistisquen en la realització d'estudis, projectes o plans, podrà designar personal tècnic perquè col·labore en la seua redacció o execució o assumisca la direcció tècnica de la realització; amb este objecte el beneficiari estarà obligat, quan així ho determine la corresponent resolució de concessió de l'ajuda, a comunicar a este centre directiu l'inici de les actuacions.  
Article 8. Obligacions del beneficiari  
Són obligacions del beneficiari:  
Realitzar l'activitat que fonamenta la concessió de la subvenció.  
Acreditar la realització de l'activitat, així com el compliment dels requisits i les condicions que determinen la concessió de l'ajuda.  
Sotmetre's a les actuacions de control financer que corresponen a la Intervenció General de la Generalitat i, si és el cas, dels òrgans competents del Fons Europeu de Desenvolupament Regional en relació amb les ajudes concedides.  
Fer constar de manera explícita en la difusió de les accions subvencionades el suport de la conselleria d'Empresa, Universitat i Ciència.  
Comunicar en qualsevol moment de la vigència de l'expedient, i en tot cas juntament amb la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.  
Article 9. Minoració i resolució de l'ajuda concedida  
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no-execució o l'execució inadequada de part de la despesa aprovada, la insuficient justificació de les inversions presentades en la memòria inicial i la concessió d'altres ajudes públiques o privades, amb posterioritat a la presentació de la sol·licitud, si en conjunt excedixen els límits establits, podrà donar lloc a la minoració de la subvenció concedida.  
2. L'incompliment pel beneficiari de qualsevol dels requisits, les condicions i qualssevol altres circumstàncies que donaren lloc a l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la realització d'esta, originarà la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
TÍTOL II  
Suport a les fórmules de comerç associat  
CAPÍTOL I  
Disposicions generals  
Article 10. Beneficiaris  
Podran ser beneficiaris de les ajudes incloses en este títol les associacions de comerciants i altres entitats de comerç associat d'àmbit territorial i/o espacial amb personalitat jurídica i independentment de la fórmula jurídica que adopten.  
Article 11. Sol·licituds i termini  
Les sol·licituds hauran d'anar acompanyades dels documents que a continuació s'indiquen:  
a) Documentació acreditativa i identificadora del sol·licitant i, si és el cas, del seu representant legal:  
Còpia compulsada actualitzada de l'escriptura de constitució/estatuts i acreditació de la inscripció en el Registre Mercantil, o registre corresponent, així com còpia compulsada de la targeta d'identificació fiscal.  
Del representant legal caldrà aportar còpia compulsada del DNI i dels poders actualitzats que acrediten la seua representació.  
Certificat del secretari de l'entitat sol·licitant que acredite la vigència del nomenament del president de l'entitat a dia de hui.  
b) Acord de l'òrgan competent de l'entitat sol·licitant en què s'indique la seua voluntat de sol·licitar la subvenció.  
c) Memòria firmada, descriptiva de les actuacions per a les quals se sol·licita l'ajuda i fonts de finançament de les actuacions.  
d) Pressupostos detallats o factures proforma.   
e) Certificat del secretari on conste, en data de la sol·licitud, el nombre d'associacions i/o gremis associats, la relació actualitzada d'afiliats a cada una de les associacions i/o gremis en esta mateixa data i l'activitat econòmica que exercixen i l'adreça dels establiments afectats.  
f) Dades de domiciliació bancària segons model facilitat a l'efecte (fitxa de manteniment de tercers), llevat que s'hagen presentat amb anterioritat davant la conselleria d'Empresa, Universitat i Ciència i no hagen experimentat variació, la qual cosa es comunicarà en l'imprés de sol·licitud   
g) Acreditació que el sol·licitant de la subvenció està al corrent en el compliment de les obligacions tributàries i davant la Seguretat Social.  
La presentació de la sol·licitud per part del beneficiari de la subvenció comportarà l'autorització a la conselleria d'Empresa, Universitat i Ciència perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant la Seguretat Social, en els termes previstos en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
No obstant això, el sol·licitant en podrà denegar expressament el consentiment; en este cas haurà d'aportar els certificats següents:  
De l'Agència Estatal d'Administració Tributària, el certificat que acredite que el sol·licitant està al corrent de les seues obligacions tributàries.   
De la Tresoreria General de la Seguretat Social, el certificat acreditatiu que el sol·licitant està al corrent en el compliment de les seues obligacions amb la Seguretat Social.  
Dels serveis territorials de la conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.   
h) Declaració responsable que acredite que el sol·licitant no és deutor de la Generalitat per reintegrament de subvencions.  
i) Declaració responsable que el sol·licitant no està sotmés a les altres prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions.   
Article 12. Liquidació de les ajudes  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda; serà també admissible la realització de pagament parcials, d'acord amb el que s'ha establit en les esmentades resolucions de concessió.  
2. El termini de la presentació de documentació per a la liquidació de les ajudes acabarà el 16 d'octubre de 2007, este inclòs, llevat que per circumstàncies concurrents s'establisca un termini distint en la resolució de concessió de l'ajuda.  
3. La documentació que caldrà presentar per a la liquidació de les ajudes serà la següent:  
a) La justificació de la despesa realitzada revestirà la forma de compte justificatiu. S'efectuarà mitjançant una relació detallada de les actuacions realitzades, a què dóna suport la subvenció, amb indicació de cada una de les despeses adquirides (amb identificació de perceptor i document, import, data d'emissió i pagament), que manifeste expressament que s'ha complit l'objecte de la subvenció.   
Així mateix, s'aportaran factures i tots altres documents de valor probatori equivalent, amb validesa en el tràfic juridicomercantil, o amb eficàcia administrativa, justificatives de la despesa efectuada, expedits d'acord amb la normativa vigent, i/o nòmines salarials, documents de cotització a la Seguretat Social i còpia del contracte laboral, quan es tracte de despeses de personal. Les factures hauran de tenir les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el Reglament que regula les obligacions de facturació, i es modifica el Reglament de l'Impost sobre el Valor Afegit. També es presentarà documentació acreditativa del pagament (rebuts, càrrecs bancaris o qualsevol de les formes acceptades per la normativa i els usos vigents). En qualsevol cas, quan el pagament s'acredite mitjançant rebuts, estos identificaran clarament el perceptor firmant.  
b) Acreditació de l'import, procedència i aplicació dels fons propis i d'altres subvencions i ingressos amb els quals, a més de la subvenció, hagen sigut finançades les actuacions. Amb esta finalitat el beneficiari presentarà una declaració responsable detallada.  
c) Quan l'import de la despesa subvencionable supere la quantia de 12.000 euros, en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que no hi haja al mercat suficient nombre d'entitats que els subministren o presten, i justificació de l'elegida quan no recaiga en la proposta econòmica més avantatjosa.  
d) Declaració responsable que el beneficiari no és deutor de la Generalitat per reintegrament de subvencions.  
e) En el cas que el beneficiari haja denegat expressament el seu consentiment perquè la conselleria obtinga directament els corresponents certificats telemàtics, acreditació que el beneficiari està al corrent en el compliment de les seues obligacions tributàries i amb la Seguretat Social.  
f) Documentació acreditativa, si és el cas, del compliment de les obligacions i condicions que s'hagueren establit en la resolució.  
4. Amb caràcter general, no serà subvencionable l'IVA satisfet per l'adquisició de béns o servicis i en general qualsevol impost pagat pel beneficiari.  
CAPÍTOL II  
Suport a les fórmules de comerç associat   
d'àmbit territorial i/o espacial  
Article 13. Beneficiaris de les ajudes  
Podran accedir a les ajudes incloses en el present capítol les associacions de comerciants i altres entitats de comerç associat d'àmbit territorial i/o espacial amb personalitat jurídica i independentment de la fórmula jurídica que adopten.  
Article 14. Accions i quanties susceptibles de suport  
1. Les ajudes establides hauran d'anar destinades a finançar les actuacions següents:   
a) Suport a l'estructura de gestió: la implantació i el manteniment de gabinets d'assessorament tècnic comercial que faciliten l'accés per part dels comerciants i/o de les associacions a activitats formatives, d'assessoria tècnica, i gestió a l'engròs de servicis i que signifiquen un increment de la seua posició competitiva.  
b) Accions de captació i fidelització de clients:  
Accions de comunicació, publicitat i imatge de l'associació.  
Actuacions de fidelització del consumidor i de promoció de productes i servicis.   
Accions d'animació comercial i accions efímeres d'atracció comercial.  
c) La contractació dels següents servicis externs:  
Assessoria jurídica i econòmica.   
Manteniment dels programes i aplicacions informàtics.  
Assessoria de màrqueting i publicitat.  
2. Les ajudes que s'establixen en la present orde es materialitzaran mitjançant subvencions amb els límits i les condicions esmentats en els articles posteriors.  
Article 15. Despeses susceptibles de suport  
1. Seran despeses susceptibles de suport les que es deriven directament de la realització de les actuacions descrites en l'article anterior.  
2. A l'efecte de les ajudes regulades en este capítol, no es computaran com a despeses susceptibles de suport les següents:  
Les que es realitzen en data posterior a la de justificació.  
Els premis de qualsevol tipus que no es realitzen amb la garantia d'estar protocol·litzats davant notari.  
Els trofeus, insígnies o plaques commemoratives.  
Els viatges i despeses de representació de membres de l'associació o de l'entitat sol·licitant de l'ajuda.  
Les despeses ocasionades per gales i altres esdeveniments.  
Article 16. Gabinets d'assessorament tècnic i comercial  
1. Podran accedir a estes ajudes les organitzacions de comerciants que acrediten que el servici arriba directament a un mínim de 10 associacions que sumen un total de com a mínim 200 comerciants associats.  
2. Les ajudes establides hauran d'anar destinades a despeses de personal derivades de la implantació i el manteniment d'estes. Per este concepte es podran concedir subvencions de fins al 70 per cent del cost total, inclosa la quota empresarial de les cotitzacions a la Seguretat Social, amb un límit de 20.000 euros per entitat i any.  
3. Les sol·licituds per a l'obtenció de les ajudes a què fa referència el present article es presentaran acompanyades, a més de l'establida amb caràcter general, de la documentació següent:   
3.1. Relació del personal contractat, així com memòria de les funcions que hi realitza, i dels mitjans tècnics de què disposen en la data de la sol·licitud.  
3.2. Programa d'actuacions a 3 anys que justifique la viabilitat d'este servici.  
Article 17. Accions de captació i fidelització de clients  
Podran ser subvencionades fins al 50 per cent de les despeses adquirides en la realització de les accions descrites en l'article 14.1. b), amb el límit de 18.000 euros.  
Article 18. Contractació de servicis externs   
1. Podran accedir a estes ajudes les organitzacions de comerciantes que acrediten que el servici arriba directament a un mínim de 200 comerciants associats.  
2. La contractació dels esmentats servicis podrà ser subvencionada amb un percentatge de fins al 50 per cent de la despesa, amb un límit de 10.000 euros per entitat i any.   
3. Les sol·licituds es presentaran, acompanyades, a més de la documentació general, d'un pla estratègic d'actuació.  
CAPÍTOL III  
Suport a les fórmules de comerç associat de caràcter sectorial  
Article 19. Beneficiaris  
Podran accedir a les ajudes incloses en este capítol les associacions de comerciants i altres entitats de comerç associat amb personalitat jurídica, de caràcter sectorial i independentment de la fórmula jurídica que adopten.  
Article 20. Accions susceptibles de suport  
Les actuacions subvencionables hauran de tenir per objecte la realització d'actuacions tendents a la promoció del sector comercial del seu àmbit de competència, així com a la realització de campanyes d'informació i comunicació.  
Podran concedir-se subvencions:  
1. Per a l'elaboració de manuals de comunicació, identitat corporativa i marques pròpies de fins al 70 per cent, amb un límit de 8.000 euros per entitat i any.  
2. Per a la realització de campanyes de promoció de productes i d'informació i comunicació de servicis de fins al 50 per cent, amb un límit de 12.000 euros.  
Article 21. Despeses susceptibles de suport  
1. Seran despeses susceptibles de suport les que es deriven directament de la realització de les actuacions descrites en l'article anterior.  
2. Als efectes de les ajudes regulades en este capítol, no es computaran com a despeses susceptibles de suport les següents:  
Les que no promouen expressament un producte o servici.  
Les que es realitzen en data posterior a la de justificació.  
Els trofeus, insígnies o plaques commemoratives.  
Els viatges i despeses de representació de membres de l'associació o de l'entitat sol·licitant de l'ajuda.  
Les despeses ocasionades per gales i altres esdeveniments.  
3. No se subvencionaran, en cap cas, les despeses ordinàries de funcionament de l'entitat sol·licitant.  
CAPÍTOL IV  
Suport a les centrals de compra  
Article 22. Beneficiaris  
Podran accedir a les ajudes incloses en el present capítol les associacions de comerciants i altres entitats de comerç associat amb personalitat jurídica i independentment de la fórmula jurídica que adopten.  
Article 23. Accions susceptibles de suport  
Serà susceptible de suport la creació d'estructures interempresarials de cooperació de caràcter comercial, o potenciació de les existents, i de millora de la logística destinades a promoure la competitivitat de la pime a través de l'aprofitament conjunt dels avantatges i sinergies generades en els processos de col·laboració. Així com les inversions en nous projectes de logística de les centrals ja existents.  
En cap cas es computarà com a despesa susceptible de suport l'adquisició d'elements de transport.  
Article 24. Modalitat i quantia de les ajudes  
Les ajudes consistiran en la concessió de subvencions d'acord amb la quantia i per a les modalitats que a continuació s'indiquen:  
1. Estudi previ que definisca la viabilitat del projecte i la seua posada en funcionament. Es podran concedir ajudes de fins al 70 per cent, amb un límit de 10.000 euros.  
2. Les despeses corrents necessàries per a la constitució de l'esmentada estructura interempresarial. Es podran concedir ajudes de fins al 70 per cent, amb un límit de 5.000 euros.  
3. Inversions en equipament, millora de la logística i les comunicacions derivades d'estudi previ i que tinguen repercussió en les pimes vinculades. Es podran concedir ajudes de fins al 50 per cent, amb un límit de 40.000 euros per any.  
4. Inversions en nous projectes de logística de les centrals ja existents. Es podran concedir ajudes de fins al 50 per cent, amb el límit de 40.000 euros per any.  
TÍTOL III  
Agències per al foment de la innovació comercial  
Article 25. Beneficiaris  
Podran accedir a les ajudes incloses en el present títol les entitats locals territorials i empreses públiques o mixtes que tinguen implantada una unitat administrativa adscrita a la Xarxa d'Agències per al Foment d'Innovació Comercial (XARXA AFIC).  
Article 26. Accions susceptibles de suport  
Seran susceptibles de suport les actuacions de les agències per al foment de la innovació comercial que tinguen com a objecte:  
1. La prestació de servicis al sector comercial.  
2. La coordinació i realització d'actuacions de promoció de les àrees comercials urbanes.  
3. La realització d'activitats que tinguen per objecte:  
a) L'accés i gestió d'informació especialitzada i a bases de dades en matèria de comerç.  
b) L'actualització de dades del comerç local.  
c) La realització de viatges de coneixement de bones pràctiques comercials.  
d) La realització de jornades tècniques, així com les despeses de transport, allotjament i manutenció que amb ocasió de les jornades s'originen per als assistents i ponents.  
e) La implantació i actualització de la marca AFIC en el seu àmbit de competència.  
f) L'actualització i el manteniment de programes i eines telemàtiques de gestió.  
g) El desenvolupament d'actuacions en matèria de qualitat.  
h) El desplaçament dels tècnics de les AFIC a les activitats esmentades.  
i) La formació específica dels tècnics de les AFIC.  
4. La potenciació de sistemes informàtics que possibiliten la connexió en xarxa de les agències per al foment de la innovació comercial, entre si o amb altres organismes o centres de gestió directament relacionats amb el sector de la distribució comercial, i que represente una millora en la gestió i prestació de servicis.  
Article 27. Quantia de les ajudes  
1. Per a les agències certificades amb la norma UNE-EN-ISO 9001:00 específica de la XARXA AFIC:  
a) Despeses de personal de les agències per al foment de la innovació comercial (AFIC). Subvencions de fins al 100 per cent de la despesa subvencionable, amb un límit de 15.000 euros.  
b) Actuacions de promoció i animació de les àrees comercials urbanes. Subvencions de fins al 100 per cent del cost, amb un límit de 15.000 euros.  
c) Realització d'activitats genèriques de la Xarxa AFIC. Per a l'execució i posada en pràctica d'aquelles activitats comunes a la Xarxa AFIC que tinguen per objecte la consecució dels fins previstos en l'apartat 3) de l'article anterior, es podran concedir subvencions de fins al 100 per cent de la despesa subvencionable.  
d) Equipament informàtic que possibilite la connexió de la Xarxa AFIC. A este efecte es podran concedir subvencions de fins al 100 per cent de la despesa subvencionable.  
2. Per a les agències no certificades amb la norma UNE-EN-ISO 9001:00 específica de la Xarxa AFIC:  
a) Realització d'activitats genèriques de la Xarxa AFIC que tinguen per objecte l'actualització i el manteniment de programes i eines telemàtiques de gestió, el desenvolupament d'actuacions en matèria de qualitat, la formació i el desplaçament dels tècnics de les AFIC. A les activitats esmentades es podran concedir subvencions de fins al 100 per cent de la despesa subvencionable.  
Article 28. Sol·licituds i termini  
1. Les sol·licituds hauran d'anar acompanyades dels documents que a continuació s'indiquen:  
a) Documentació acreditativa i identificadora del sol·licitant i, si és el cas, del seu representant legal:  
Còpia compulsada de la targeta d'identificació fiscal.  
Si és el cas, còpia compulsada actualitzada de l'escriptura de constitució/estatuts i acreditació de la inscripció en el Registre Mercantil, o registre corresponent.  
Del representant legal caldrà aportar còpia compulsada del DNI i, si és el cas, dels poders actualitzats que acrediten la seua representació.  
Certificat del secretari de l'entitat sol·licitant que acredite la vigència del nomenament del president de l'entitat, en data actual.  
b) Certificat del secretari de l'entitat sol·licitant que acredite l'acte/acord de l'òrgan competent on s'indique la voluntat de sol·licitar la subvenció; en el cas d'empreses públiques o mixtes, el certificat podrà substituir-se per sol·licitud del president del consell d'administració o conseller delegat.  
c) Memòria firmada, descriptiva de les actuacions per a les quals se sol·licita l'ajuda, i fonts de finançament de les actuacions.  
d) Pressupostos detallats per partides o factures proforma.  
e) Dades de domiciliació bancària segons model facilitat a l'efecte (fitxa de manteniment de tercers), llevat que s'hagen presentat amb anterioritat davant la conselleria d'Empresa, Universitat i Ciència i no hagen experimentat variació, cosa que es comunicarà en l'imprés de sol·licitud   
f) Si és el cas, acreditació que el sol·licitant de la subvenció està al corrent en el compliment de les obligacions tributàries i davant la Seguretat Social.  
La presentació de la sol·licitud per part del beneficiari de la subvenció comportarà l'autorització a la conselleria d'Empresa, Universitat i Ciència perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant la Seguretat Social, en els termes previstos en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
No obstant això, el sol·licitant en podrà denegar expressament el consentiment; en este cas haurà d'aportar els certificats següents:  
De l'Agència Estatal d'Administració Tributària, el certificat que acredite que el sol·licitant està al corrent de les seues obligacions tributàries.  
De la Tresoreria General de la Seguretat Social, el certificat acreditatiu que el sol·licitant està al corrent en el compliment de les seues obligacions amb la Seguretat Social.  
Dels serveis territorials de la conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.  
g) Declaració responsable que acredite que el sol·licitant no és deutor de la Generalitat per reintegrament de subvencions.  
h) Declaració responsable que el sol·licitant no està sotmés a les altres prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions.  
Article 29. Liquidació de les ajudes  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda; serà també admissible la realització de pagaments parcials, d'acord amb el que s'ha establit en les esmentades resolucions de concessió.  
2. El termini de presentació de documentació per a la liquidació de les ajudes acabarà el 16 d'octubre de 2007, este inclòs, llevat que per circumstàncies concurrents s'establisca un termini distint en la resolució de concessió de l'ajuda.  
3. La documentació que caldrà presentar serà la següent:  
a) Compte justificatiu, en forma de relació detallada de les actuacions realitzades, a què dóna suport la subvenció, amb indicació de cada una de les despeses adquirides (amb identificació del creditor i del document, l'import i la data d'emissió), que manifeste expressament que s'ha complit l'objecte de la subvenció.   
Factures i tots altres documents de valor probatori equivalent, amb validesa en el tràfic juridicomercantil o amb eficàcia administrativa, justificatius de la despesa efectuada, expedits d'acord amb la normativa vigent, i/o nòmines salarials, documents de cotització a la Seguretat Social i còpia del contracte laboral, quan es tracte de despeses de personal. Les factures hauran de tenir les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el Reglament que regula les obligacions de facturació, i es modifica el Reglament de l'Impost sobre el Valor Afegit.  
b) En el cas d'entitats locals serà suficient la presentació dels corresponents certificats de contracció de la despesa expedits per l'interventor o secretari de la corporació, en els quals conste l'acte/acord de reconeixement de l'obligació per l'òrgan competent i en els quals, així mateix, es detallaran les actuacions realitzades, a què dóna suport la subvenció, amb indicació de cada una de les despeses adquirides (amb identificació del creditor i del document, l'import i la data d'emissió), que manifeste expressament que s'ha complit l'objecte de la subvenció.   
c) Acreditació de l'import, procedència i aplicació dels fons propis i d'altres subvencions i ingressos amb els quals, a més de la subvenció, hagen sigut finançades les actuacions. Amb esta finalitat es presentarà un certificat del secretari o interventor de l'entitat local; en el cas de les empreses públiques o mixtes, una declaració responsable detallada.  
d) Quan l'import de la despesa subvencionable supere la quantia de 12.000 euros en el supòsit d'adquisició de béns d'equip o prestació de servicis per empreses de consultoria o assistència tècnica, les empreses públiques o mixtes hauran d'aportar també justificació d'haver sol·licitat com a mínim tres ofertes de diferents proveïdors, llevat que no hi haja al mercat suficient nombre d'entitats que els subministren o presten, i justificació de l'elegida quan no recaiga en la proposta econòmica més avantatjosa.  
e) En el cas que el beneficiari siga una empresa pública o mixta, i haja denegat expressament el seu consentiment perquè la conselleria obtinga directament els corresponents certificats telemàtics, acreditació que el beneficiari està al corrent en el compliment de les seues obligacions tributàries i amb la Seguretat Social.  
f) Declaració responsable que el beneficiari no és deutor de la Generalitat per reintegrament de subvencions.  
g) Documentació acreditativa, si és el cas, del compliment de les obligacions i condicions que s'hagueren establit en la resolució.  
4. A l'efecte de justificació es considerarà que la despesa subvencionada s'ha realitzat encara que les factures no hagen sigut efectivament pagades amb anterioritat a l'acabament del període de justificació. Si es tracta d'entitats locals territorials s'acreditarà que la despesa ha arribat a la fase "O" en els seus pressupostos.  
TÍTOL IV  
Ajudes en matèria de promoció de fires comercials  
 de la Comunitat Valenciana  
Article 30. Beneficiaris  
Podran acollir-se a les ajudes previstes en este títol les institucions firals de la Comunitat Valenciana, les entitats locals territorials i altres entitats públiques o privades sense ànim de lucre que organitzen fires comercials sempre que complisquen els requisits establits en els articles 3 i 7 del Decret 40/1998, de 31 de març, de Govern Valencià, sobre fires comercials de la Comunitat Valenciana.  
No serà considerada activitat subvencionable, als efectes de la present orde d'ajudes, qualsevol manifestació que sota la denominació de fira, empare activitats populars, socials, mostres d'estocs, d'oportunitats, així com mercats medievals i qualsevol altra activitat que segons el criteri de la Direcció General d'Indústria i Comerç no contribuïsca a la dinamització comercial de la localitat o la seua comarca.  
Article 31. Accions susceptibles de suport  
Les ajudes es destinaran a atendre les despeses derivades de les accions de promoció del certamen o manifestació firal, com ara publicitat en mitjans de comunicació, material promocional, organització d'actes de presentació de la fira, i en allò que fa referència a les institucions firals es podran preveure, a més dels conceptes més amunt esmentats, les despeses derivades de la captació de visitants professionals (allotjament i desplaçament) i l'edició de catàlegs, juntament amb altres despeses de promoció del certamen o de la institució firal.  
Article 32. Modalitat i quantia de les ajudes  
1. Fires comercials oficials (es consideraran fires comercials oficials les previstes en el capítol II del Decret 40/1998), podran subvencionar-se fins un 50 per cent, amb un límit de 60.000 euros.  
2. Altres fires comercials no oficials (es consideraran fires comercials no oficials les previstes en el capítol III del Decret 40/1998), podran subvencionar-se:  
a) Fins un 50 per cent, amb un límit de 9.000 euros, per a entitats locals, sempre que el pressupost mínim elegible supere els 6.000 euros.  
b) Fins un 50 per cent, amb un límit de 14.000 euros, per a les altres entitats sense ànim de lucre, sempre que el pressupost mínim elegible supere els 6.000 euros.  
Article 33. Sol·licituds i termini  
1. Haurà de presentar-se d'acord amb el que s'ha establit en l'article 4.1. de la present orde i acompanyada dels documents que a continuació s'indiquen:  
a) Documentació acreditativa i identificadora del sol·licitant i del seu representant legal:  
Còpia compulsada de la targeta d'identificació fiscal.  
Còpia compulsada actualitzada de l'escriptura de constitució/estatuts, i acreditació de la inscripció en el Registre Mercantil o registre corresponent.  
Del representant legal caldrà aportar còpia compulsada del DNI i, si és el cas, dels poders actualitzats que acrediten la seua representació.  
b) Certificat del secretari de l'entitat sol·licitant que acredite la vigència del nomenament del president de l'entitat local, de la institució firal o d'altres entitats públiques o privades sense ànim de lucre que organitzen fires comercials, en data actual.  
c) Certificat del secretari de l'entitat que acredite l'acte/acord de l'òrgan competent en què s'indique la voluntat de sol·licitar la subvenció.  
d) Memòria firmada, descriptiva de les actuacions per a les quals se sol·licita l'ajuda i fonts de finançament de les actuacions.  
e) Pressupostos detallats per partides o factures proforma.  
f) Dades de domiciliació bancària segons model facilitat a l'efecte (fitxa de manteniment de tercers), llevat que s'hagen presentat amb anterioritat davant la conselleria d'Empresa, Universitat i Ciència i no hagen experimentat variació, cosa que es comunicarà en l'imprés de sol·licitud.  
g) Acreditació que el sol·licitant de la subvenció està al corrent en el compliment de les obligacions tributàries i davant la Seguretat Social.  
La presentació de la sol·licitud per part del beneficiari de la subvenció comportarà l'autorització a la conselleria d'Empresa, Universitat i Ciència perquè esta obtinga, de forma directa a través de certificats telemàtics, l'acreditació del compliment d'obligacions tributàries i davant la Seguretat Social, en els termes previstos en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
No obstant això, el sol·licitant en podrà denegar expressament el consentiment; en este cas haurà d'aportar els certificats següents:  
De l'Agència Estatal d'Administració Tributària, el certificat que acredite que el sol·licitant està al corrent de les seues obligacions tributàries.   
De la Tresoreria General de la Seguretat Social, el certificat acreditatiu que el sol·licitant està al corrent en el compliment de les seues obligacions amb la Seguretat Social.  
Dels serveis territorials de la conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.   
h) Declaració responsable que acredite que el sol·licitant no és deutor de la Generalitat per reintegrament de subvencions.  
i) Declaració responsable que el sol·licitant no està sotmés a les altres prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions.  
Article 34. Liquidació de les ajudes  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda; serà també admissible la realització de pagaments parcials, d'acord amb el que s'ha establit en les esmentades resolucions de concessió.  
2. La presentació de la documentació per a la liquidació de les ajudes acabarà el 16 d'octubre de 2007, este inclòs, llevat que per circumstàncies concurrents s'establisca un termini distint en la resolució de concessió de l'ajuda.  
3. La documentació que cal presentar serà la següent:  
a) La justificació de la despesa realitzada revestirà la forma de compte justificatiu. S'efectuarà mitjançant una relació detallada de les actuacions realitzades a què dóna suport la subvenció, amb indicació de cada una de les despeses adquirides (amb identificació del creditor i del document, l'importe i la data d'emissió), que manifeste expressament que s'ha complit l'objecte de la subvenció.   
Factures originals i tots altres documents de valor probatori equivalent, amb validesa en el tràfic juridicomercantil o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran de tenir les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el Reglament que regula les obligacions de facturació, i es modifica el Reglament de l'Impost sobre el Valor Afegit.  
b) En el cas d'entitats locals, serà suficient la presentació dels corresponents certificats de contracció de la despesa expedits per l'interventor o secretari de la corporació, on conste l'acte/acord de reconeixement de l'obligació per l'òrgan competent i on, així mateix, es detallaran les actuacions realitzades, a què dóna suport la subvenció, amb indicació de cada una de les despeses ocasionades (amb identificació del creditor i del document, l'import i la data d'emissió), que manifeste expressament que s'ha complit l'objecte de la subvenció.  
c) Acreditació de l'import, procedència i aplicació dels fons propis i d'altres subvencions i ingressos amb els quals, a més de la subvenció, hagen sigut finançades les actuacions. Amb esta finalitat el beneficiari presentarà una declaració responsable detallada o, en el cas de les entitats locals, certificat del secretari o interventor de la corporació.  
d) Quan l'import de la despesa subvencionable supere la quantia de 12.000 euros en el supòsit de prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que no hi haja al mercat suficient nombre d'entitats que el subministren o presten, i justificació de l'elegida quan no recaiga en la proposta econòmica més avantatjosa.  
e) Declaració responsable que el beneficiari no és deutor de la Generalitat per reintegrament de subvencions.  
f) En el cas que el beneficiari haja denegat expressament el seu consentiment perquè la conselleria obtinga directament els corresponents certificats telemàtics, acreditació que el beneficiari està al corrent en el compliment de les seues obligacions tributàries i amb la Seguretat Social.  
g) Documentació acreditativa, si és el cas, del compliment de les obligacions i condicions que s'hagueren establit en la resolució.  
4. Amb caràcter general, no serà subvencionable l'IVA satisfet per l'adquisició de béns o servicis, i en general qualsevol impost pagat pel beneficiari.  
5. A l'efecte de justificació es considerarà que la despesa subvencionada s'ha realitzat encara que les factures no hagen sigut efectivament pagades amb anterioritat a l'acabament del període de justificació. Quan es tracte d'entitats locals territorials s'acreditarà que la despesa ha arribat a la fase "O" en els seus pressupostos.  
DISPOSICIONS ADDICIONALS  
Primera  
De conformitat amb el que s'ha establit en la Llei 11/2006, de 27 de desembre, de Pressupostos de la Generalitat per a l'Exercici 2007, les ajudes previstes en esta orde es finançaran a càrrec del programa 761.10 i de les següents línies:  
Línia T0146000 per a les ajudes previstes en els apartats 3 i 4 de l'article 24 del capítol IV del títol II, per un import global màxim de 120.000 euros.  
Línia T0147000, per a les ajudes previstes en el capítol II i III del títol II, amb un import global màxim d'1.029.656,32 euros; en els apartats 1, 2 i 3 de l'article 26 del títol III, per un import global màxim de 800.000 euros i en els apartats 1 i 2 de l'article 24 amb un màxim global de 30.000 euros,  
Línia T6537000, per a les ajudes previstes en l'apartat 4 de l'article 26 del títol III, per un import global màxim de 180.000 euros.  
Línia T5716000, per a les ajudes previstes en el títol IV, per un import global màxim d'1.992.546,48 euros.  
Les ajudes previstes en esta orde podran estar cofinançades pel Fons Europeu de Desenvolupament Regional a través del Pla de Millora de la Qualitat del Ministeri d'Indústria, Turisme i Comerç.  
Segona  
1. En el supòsit que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment a què corresponen.  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què fa referència el document.  
Tercera  
1. En el supòsit d'ajudes cofinançades amb fons comunitaris serà d'aplicació el procediment establit en la present orde, adequant-se a les especialitats i complint els requisits que si és el cas es determinen en relació amb estes.  
2. La publicitat de les esmentades ajudes haurà de realitzar-se d'acord amb la normativa comunitària en la matèria.  
3. Les ajudes regulades en la present orde concedides a l'empara del Reglament de minimis no s'acumularan a cap altra ajuda pública corresponent a les mateixes despeses subvencionables si la dita acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
DISPOSICIONS FINALS  
Primera  
Es faculta el secretari autonòmic d'Empresa per a dictar les resolucions necessàries per al desplegament, eficàcia i execució de la present orde.  
Segona  
La present orde entrarà en vigor l'endemà de la publicació en el Diari Oficial de la Comunitat Valenciana.  
València, 27 d'abril de 2007  
El conseller d'Empresa, Universitat i Ciència  
JUSTO NIETO NIETO